En ligvogn med et skelet bag rettet og høje græskarmænd med lurvede hatte fanger som det første blikket, når man træder ind i Aalborg Zoo. -	Se! Et skelet, lyder det nysgerrigt fra en pige, imens hun peger på den uhyggelige chauffør. Halloween-temaet kalder Aalborg Zoo selv ”uhyggelig hyggelig Halloween”. -	Vi er jo en børnefamilie-attraktion, og vi vil selvfølgelig gerne skræmme børnene en lille smule, men ikke for meget, fortæller formidlingsansvarlig, Søren Sørensen. Overalt i dyreparken er der gys i luften. En far spørger sin datter, om hun tør gå ind i Tågeskoven. -	Nej, lyder svaret. Ved siden af smiler hendes far, imens han fortæller, at moren næsten blev spist derinde. Spindelvæv, en kæmpe fugleedderkop, selvlysende håndaftryk og dukker er da også med til at sørge for en ægte Halloween-stemning. Ude i dagslysets tryghed kan de sarte sjæle skære græskarhoveder ud. -	Det er sjovt, at man kan få lov at hygge med sine børn og eksperimentere med det, der er uhyggeligt og spændende, fortæller Anita Hadziantoniou. Hendes datter stemmer i: -	Det er meget uhyggeligt. Se de uhyggelige billeder her: Stof til eftertanke Det hele er ikke kun gys og sjov. Aalborg Zoo har udnyttet Halloween-temaet til, med dyrenes kirkegård, at sætte fokus på uddøde og truede dyrearter. -	Dyrearter forsvinder med alt for stor hastighed, så det er en af de historier, vi gerne vil formidle, siger Søren Sørensen. Og det virker til, at børnene får noget at tænke over. -	Det er trist, og også lidt uhyggeligt, at dyrene er uddøde, lyder det fra Frederik Gindeberg på ni år, imens han står på dyrenes kirkegård. Gæsterne fik lov at skære græskarhoveder, men for dyreparkens elefanter var græskarrene en knasende snack, der hurtigt røg ned. Halloween-udstillingen er designet af Lars Jeppesen og kan opleves fra den 15. – 23. oktober.

Referat:
Aalborg Zoo har skruet op for Halloween-(u)hyggen i efterårsferien.